Diari Oficial de la Generalitat Valenciana


Sumari del DOGV 5417, del 29-12-2006 (2006/14325)

Informació pública de la convocatòria del concurs de mobilitat per a cobrir amb personal funcionari de carrera, set places d'agent de policia local.
----------------------------------------------------------------------------------------------------------------------------------------------------

### Dades del document

Número de DOGV
:   5417

Data del DOGV
:   29-12-2006

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2006/14691


Data del document
:   07-11-2006

Organisme emissor
:   Ajuntament d'Elx

Tipus de document
:   Convocatòria

Descriptors 

:   * Elx
    * policia
    * administració local
    * concurs administratiu

Informació pública de la convocatòria del concurs de mobilitat per a cobrir amb personal funcionari de carrera, set places d'agent de policia local. [2006/N14002]  
En compliment de l'acord adoptat per la Junta de Govern Local, de 23 d'octubre de 2006, es publica la convocatòria del concurs de mobilitat per a cobrir amb personal funcionari de carrera, set places d'agents de la policia local, amb subjecció a les bases següents:  
Primera. Objecte de la convocatòria   
És objecte de la present convocatòria la provisió amb funcionaris de carrera, de set places d'agents de la policia local vacants en la plantilla de personal funcionari d'este ajuntament, incloses en l'Oferta Pública d'Ocupació per a 2006, i enquadrades en l'escala d'administració especial, subescala B, servicis especials, classe A, policia local i els seus auxiliars.  
La provisió de les places de la present convocatòria es portarà a efecte pel sistema selectiu de concurs, per a possibilitar la mobilitat entre funcionaris de la indicada categoria, que exercisquen els seus càrrecs en municipis de la Comunitat Valenciana, en aplicació del que disposa el Decret 88/2001, de 24 d'abril, del Govern Valencià i Orde de la Conselleria de Justícia i Administracions Públiques, d'1 de juny de 2001. Les 15 places restants de la mateixa categoria, incloses en l'oferta de 2006, es destinaran a oposició lliure.  
Les places que no resulten cobertes, s'acumularan a les convocades per oposició lliure.  
1.1 Retribució.  
Les places estan dotades amb el sou corresponent al grup C, dos pagues extraordinàries, triennis i la resta de retribucions complementàries que corresponguen, d'acord amb la legislació vigent i acords municipals.  
1.2 Publicitat de la convocatòria.   
La convocatòria i les seues bases es publicaran en el Butlletí Oficial de la Província d'Alacant i en el tauler del Servici de Recursos Humans, inserint-se un extracte en el Diari Oficial de la Generalitat.  
El text íntegre de les bases es remetrà a l'Institut Valencià de Seguretat Pública.  
Segona. Condicions dels aspirants   
Per a prendre part en el present concurs cal:  
2.1 Condicions generals.  
2.1.1 Ser funcionari de carrera en plaça d'agent de la policia local, integrat en la subescala de servicis especials, classe policia local i els seus auxiliars, de qualsevol dels municipis de la Comunitat Valenciana.  
2.1.2 Haver romàs, almenys, dos anys com a funcionari de carrera en el lloc de treball des del qual es concursa.  
2.1.3 No faltar menys de cinc anys per a passar a la situació de segona activitat.  
2.1.4 No patir cap malaltia ni cap defecte físic que li impedisca el normal exercici de les funcions pròpies de la seua escala i categoria, d'acord amb el barem d'exclusions mèdiques annex a la convocatòria.  
2.1.5 No trobar-se suspés ni inhabilitat en ferm, per a l'exercici de funcions públiques. De produir-se la suspensió o la inhabilitació amb posterioritat a la resolució del concurs de mobilitat, per un procediment iniciat amb antelació a la data de la convocatòria del concurs, s'entendran anul·lades totes les actuacions respecte de l'aspirant afectat.  
2.1.6 Estar en possessió dels permisos que habiliten per a la conducció de vehicles automòbils i motocicletes destinats al servici d'urgències o emergències.  
Tercera. Instàncies  
3.1 Presentació d'instàncies.  
Les instàncies que sol·liciten prendre part en la convocatòria, s'adreçaran al president de la corporació, i es presentaran en el Registre General d'esta durant el termini de 20 dies naturals, comptat a partir del següent al de publicació de l'extracte de la convocatòria en el Diari Oficial de la Generalitat.  
Els aspirants manifestaran en la instància que reuneixen tots i cada un dels requisits que s'exigeixen en la base segona, referits a la data en què acabe el termini de presentació de sol·licituds.  
Així mateix, relacionaran en la seua sol·licitud o en full annex, els mèrits que al·leguen, acompanyant, en el moment de la presentació de la instància, els documents acreditatius dels expressats mèrits, d'entre els que figuren relacionats en el barem de la base Sèptima. Els mèrits hauran d'haver-se contret abans de la data de terminació del termini de presentació de sol·licituds. Igualment manifestaran que es comprometen a prestar el preceptiu jurament o promesa.  
Les instàncies també podran presentar-se en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú. En este cas haurà d'estampar-se, en la pròpia sol·licitud, el segell del registre de l'organisme en què es presente o el segell de certificació postal de qualsevol oficina de correus.  
Una vegada transcorregut el termini de presentació de sol·licituds, les instàncies formulades seran vinculants per als peticionaris, i les destinacions adjudicades seran irrenunciables, llevat que, abans de finalitzar el termini de presa de possessió, s'haguera obtingut una altra destinació per convocatòria pública, i en este cas haurà de comunicar-se tal circumstància a l'ajuntament convocant de la plaça oferida i adjudicada.  
En qualsevol moment del procés d'adjudicació podrà demanar-se formalment dels interessats els aclariments o, si és el cas, la documentació addicional que s'estime necessària per a la comprovació dels mèrits, requisits o dades al·legades, així com aquells altres que es consideren precisos per a una correcta valoració.  
3.2 Taxes per drets d'examen.  
En el moment de presentar la sol·licitud, s'hi adjuntarà el resguard d'haver ingressat en arques municipals la quantitat d'11,95 euros, en concepte de taxes per drets d'examen.  
Les dites taxes es faran efectives, directament o mitjançant transferència, en el compte: Taxa inscripció proves selecció, de la Caixa d'Estalvis del Mediterrani, sítia a la Plaça de Baix, número 11, de què és titular l'Ajuntament d'Elx i el codi d'identificació del qual és el 2090 0006 14 2603744877, especificant en el document d'ingrés a quina prova selectiva correspon.  
L'impagament dels drets d'examen, o el fet de no aportar el justificant de l'ingrés, o no especificar a quina prova selectiva correspon, donarà lloc a l'exclusió de l'aspirant, en la resolució per la qual s'aprove la relació d'aspirants admesos i exclosos.  
Quarta. Admissió d'aspirants  
4.1 Relació d'aspirants  
Finalitzat el termini reglamentari d'admissió de sol·licituds, la Presidència de la Corporació farà pública la llista provisional d'aspirants admesos i exclosos, en el Butlletí Oficial de la Província d'Alacant i en el tauler d'edictes del Servici de Recursos Humans, concedint un termini de deu dies hàbils per a esmenar el defecte que haja motivat l'exclusió, o per a realitzar les al·legacions que es consideren oportunes, que seran tingudes en compte en la resolució per la qual s'aprove la llista definitiva, que serà feta pública en la forma indicada.  
4.2 Seran causes d'exclusió a més de les ja assenyalades:  
. No reunir algun dels requisits a què es refereix la base segona.  
. L'omissió de la firma en la sol·licitud.  
. L'omissió en la sol·licitud del número del DNI.  
Quinta. Tribunal qualificador   
La seua composició serà predominantment tècnica, i els vocals hauran de posseir titulació o especialització iguals o superiors a les exigides per a l'accés a les places convocades. Estarà constituït de la forma següent:  
5.1 Composició.  
President:  
. El de la corporació o membre de la mateixa en qui delegue.  
Vocals:  
. Un representant designat per la Direcció General de la Generalitat Valenciana competent en matèria de policia local.  
. Un representant designat per la Direcció General de la Generalitat Valenciana competent en matèria d'Administració Local.  
. El regidor delegat de la policia local.  
. El cap de la Policia Local d'Elx.  
. Un regidor del Grup Popular.  
. Dos funcionaris de carrera, a proposta de la representació sindical.   
. Dos funcionaris de carrera, designats per la corporació.  
Secretari: el de la corporació o funcionari en qui delegue.  
5.2 Suplents.  
El tribunal quedarà integrat a més pels respectius suplents que, simultàniament amb els titulars, hauran de designar-se per al secretari i vocalies del mateix no delegables.  
5.3 Assessors tècnics.  
Quan la naturalesa de les proves ho requerisca podran designar-se assessors especialistes, que col·laboraran amb el tribunal exercint la seua respectiva especialitat tècnica.  
5.4 Designació i publicitat.   
La designació dels membres del tribunal es farà pública en el Butlletí Oficial de la Província d'Alacant i en el tauler d'edictes del Servici de Recursos Humans.  
La publicitat de la seua composició nominal es verificarà almenys un mes abans del començament de la celebració de les proves.  
5.5 Constitució i actuació.  
El tribunal no podrà constituir-se ni actuar sense l'assistència de més de la mitat dels seus membres, titulars o suplents, indistintament.  
5.6 Abstencions i recusacions.  
Hauran d'abstindre's de formar part dels òrgans de Selecció de Personal, notificant-ho a l'Alcaldia:  
. Els que en els cinc anys anteriors a la publicació de la convocatòria, hagueren realitzat tasques de preparació d'aspirants a proves selectives d'accés a l'administració pública.  
. Els que es troben sotmesos en algun dels supòsits a què es refereix l'article 28.2, de la Llei 30/1992.  
Així mateix els aspirants podran recusar-los en la forma que preveu l'article 21 de l'esmentada llei.  
5.7 De l'absència del president.  
Si una vegada constituït el tribunal i iniciada la sessió s'absenta el president, este designarà d'entre els vocals concurrents a què li substituirà durant la seua absència, que podran ser, en primer lloc, un regidor si ho haguera i, si no n'hi ha, el vocal de major edat.  
5.8 Actes.  
De cada sessió el secretari estendrà una acta, on es faran constar les qualificacions de les proves i també les incidències i les votacions que es produïsquen. Les actes numerades i rubricades constituiran l'expedient, que reflectirà el procés selectiu dut a terme.  
Sexta. Començament i desenvolupament del concurs  
Un mes abans de la constitució del tribunal i la valoració de mèrits, s'anunciarà en el Butlletí Oficial de la Província d'Alacant el dia, hora i local en què tindrà lloc.  
L'orde d'actuació dels aspirants en l'entrevista personal serà l'establit per sorteig celebrat a este efecte, per als exercicis de les proves selectives de l'Oferta Pública d'Ocupació que no puguen realitzar-se conjuntament, i s'iniciarà per aquells interessats el primer cognom dels quals comence per la lletra N.  
Els aspirants acudiran a la realització de cada prova proveïts del seu DNI perquè, en qualsevol moment, puga ser comprovada la seua identitat.  
Sèptima. Procés selectiu   
Constarà de proves psicotècniques, reconeixement mèdic i valoració de mèrits amb entrevista personal.  
7.1 Proves psicotècniques. Consistiran en la superació d'un test aptitudinal i de personalitat, que serà d'obligada realització i eliminatori, qualificant-se d'apte o no apte.  
El barem per al reconeixement psicotècnic, amb expressió dels factors a mesurar, serà el que consta en l'apartat I, Aptituds Mentals i apartat II, Personalitat, de l'Annex III de l'Orde de 23 de novembre de 2005, de la Conselleria de Justícia, Interior i Administracions Públiques, inserida en el Diari Oficial de la Generalitat, de 2 de desembre de 2005.  
Les característiques del test aptitudinal són les que consten en l'Annex III/C/2, de l'Orde de 23 de novembre de 2005, citada anteriorment; i les característiques del test actitudinal figuren així mateix en l'Annex de la dita orde.  
En relació amb la personalitat, una vegada superades les puntuacions mínimes en les escales de control de les respostes (sinceritat, desitjabilitat social o qualsevol altra anàloga) haurà de realitzar-se una anàlisi global de l'estructura de la personalitat, de conformitat amb el que establix l'apartat b) de l'Annex III de l'Orde de 23 de novembre de 2005.  
Per a aconseguir la qualificació d'Apte, els aspirants hauran de superar com a mínim, en el cas dels factors aptitudinales, quatre del nombre total dels factors a mesurar, entre els quals haurà d'estar, necessàriament, el d'intel·ligència general.  
La superació de dites proves en els municipis de la Comunitat Valenciana, expressament homologades per l'Institut Valencià de Seguretat Pública, tindrà una validesa d'1 any des de la seua realització i eximirà durant este període a l'aspirant de tornar a realitzar-les.  
7.2 Reconeixement mèdic.  
Obligatori i eliminatori. Consistirà en la superació d'un examen mèdic, mitjançant el qual s'acreditarà que no es pateixen cap de les causes d'exclusió que s'expressen en l'Annex I d'estes bases.  
A esta prova, compareixeran únicament aquells aspirants que tingueren cabuda en el nombre de places convocades, després d'haver-se dut a terme les proves psicotècniques i l'oportuna valoració dels mèrits del concurs.  
La superació d'esta prova, homologada expressament per l'Ivasp, tindrà una validesa d'1 any des de la seua realització, i quedaran exempts de realitzar-la aquells que, en tal període, l'hagen superada, sempre que no es produïsquen malalties o malalties que, a juí del facultatiu mèdic, justifiquen tornar-les a passar.  
7.3 Valoració de mèrits. Els mèrits que podran ser al·legats pels aspirants són els que consten en el barem següent.  
Barem de mèrits.  
7.3.1 Titulació acadèmica. Fins a un màxim de 15 punts.  
a) Doctor: 10,00 punts.  
b) Llicenciat o equivalent: 8,00 punts.  
c) Diplomat universitari o equivalent: 7,00 punts.  
d) Diplomat en Criminologia: 7,00 punts.  
7.3.2 Grau personal.   
Fins a un màxim de 3 punts.   
Per la possessió d'un determinat grau personal dins de la carrera administrativa:   
a) Per posseir un grau personal superior al nivell del lloc sol·licitat: 3,00 punts.  
b) Per posseir un grau personal igual al nivell del lloc sol·licitat: 2,00 punts.  
c) Per posseir un grau personal inferior al nivell del lloc sol·licitat: 1,00 punt.  
7.3.3 Antiguitat.  
Fins a un màxim de 20 punts.   
a) Per cada any complet d'antiguitat en la mateixa escala i categoria de la policia local o superior: 1,50 punts.  
b) Per cada any complet d'antiguitat en categoria inferior de la policia local: 1,25 punts.  
c) Per cada any complet d'antiguitat prestat en altres forces i cossos de seguretat. Fins a un màxim de 10 punts: 0,50 punts.  
d) Per cada any complet d'antiguitat prestat en qualsevol administració pública. Fins a un màxim de 10 punts: 0,25 punts.  
7.3.4 Altres mèrits.  
Fins a un màxim de 15 punts.  
a) Coneixement de valencià acreditat amb certificació oficial de la Junta Qualificadora de Coneiximents de Valencià:   
. Coneixement oral: 0,75 punts.  
. Certificat de grau elemental: 1,25 punts.  
. Certificat de grau mitjà: 2,50 punts.  
. Certificat de grau superior: 3,00 punts.  
b) Coneixement d'un o més idiomes acreditats documentalment mitjançant certificació expedida per facultat o escola oficialment reconeguda. Per cada un: 3,00 punts.  
c) Per la superació de cada un dels distints cursos complets, que conformen els estudis oficials de les distintes facultats o escoles oficials d'idiomes: 0,60 punts.  
7.3.5 Cursos.  
a) Organitzats per l'Ivasp o organismes anàlegs. Fins a un màxim de 30 punts.  
Per realització de cursos organitzats per l'Ivasp o homologats pel mateix.  
Nombre d'hores: de 20 a 50 hores. Diploma d'assistència: 0,50 punts. Certificat d'aprofitament: 1 punt.  
Nombre d'hores: de 51 a 100 hores. Diploma d'assistència: 1 punt. Certificat d'aprofitament: 2 punts.  
Nombre d'hores: de 101 a 150 hores. Diploma d'assistència: 2 punts. Certificat d'aprofitament: 3 punts.  
Nombre d'hores: de 151 a 200 hores. Diploma d'assistència: 3 punts. Certificat d'aprofitament: 4 punts.  
Nombre d'hores: de 201 a 250 hores. Diploma d'assistència: 4 punts. Certificat d'aprofitament: 5 punts.  
Nombre d'hores: més de 250 hores. Diploma d'assistència: 5 punts. Certificat d'aprofitament: 7 punts.  
b) La impartició d'hores de classe com a professor en els cursos, es valorarà segons el barem Certificat d'Aprofitament.  
Fins a 10 punts com a màxim.  
7.3.6 Premis, distincions i condecoracions.  
Fins a un màxim de 10 punts.  
a) Per estar en possessió de la placa col·lectiva al mèrit policial de la Generalitat Valenciana: 1,00 punt.  
b) Per estar en possessió de la placa individual al mèrit policial de la Generalitat Valenciana: 3,00 punts.  
c) Per estar en possessió de la medalla al mèrit policial de la Generalitat Valenciana: 2,00 punts.  
d) Per ser objecte de felicitació o menció individual pel director general de la conselleria competent en matèria de policia local. Per cada una d'elles: 1,00 punt.  
e) Per ser objecte de felicitació o menció col·lectiva pel director general de la conselleria competent en matèria de policia local. Per cada una d'elles: 0,25 punts.  
f) Per condecoracions concedides per altres administracions públiques, com a reconeixement a la lloable, extraordinària i meritòria actuació policial. Per cada una d'elles:   
. Concedida a títol individual: 0,50 punts.  
. Concedida a títol col·lectiu: 0,25 punts.  
g) Per premis, distincions, felicitacions o mencions concedides per altres administracions públiques com a reconeixement a la lloable, extraordinària i meritòria actuació policial, a títol individual. Per cada un d'ells: 0,25 punts.  
7.3.7 Altres mèrits específics. Fins a un màxim de quatre punts.  
a) Es valoraran els coneixements en administració i gestió de recursos humans i informàtica, títol de socorrista aquàtic, primers auxilis, curs de submarinisme, arts marcials, defensa personal, així com els cursos inclosos en el Pla de Formació Contínua, i altres degudament acreditats i no valorats en els anteriors apartats, tots ells reconeguts lliurement pel tribunal qualificador. Per cada mèrit, fins a: 0,25 punts.  
b) La intervenció com a ponent en conferències i seminaris relacionats amb l'activitat policial i reconeguts per l'Ivasp, es valoraran fins a un màxim de: 0,50 punts.  
c) Les publicacions relacionades amb l'activitat policial, es valoraran fins a un màxim, per cada una d'elles de: 0,75 punts.  
Octava. Regles per a l'aplicació de mèrits i qualificació de les proves  
8.1 Valoració de mèrits.  
El tribunal qualificarà els mèrits al·legats i acreditats documentalment pels aspirants, sempre que s'hagen obtingut o estiguen en condicions d'obtindre's, amb anterioritat a la data de finalització del termini de presentació d'instàncies, aplicant estrictament els que consten en la base Sèptima.  
Només procedirà la valoració dels mèrits al·legats pels participants, quan estos reunisquen els requisits exigits per a l'exercici del lloc, segons consta en la vigent relació de llocs de treball.  
No es valoraran com a mèrit aquelles titulacions que figuraren com a requisit per a la provisió del lloc de treball, ni aquelles que foren imprescindibles per a la consecució d'altres de nivell superior. Es valoraran les que siguen iguals o superiors a les exigides per a accedir a l'escala i categoria a què pertanguen.  
En la valoració de l'antiguitat es despreciaran les fraccions de temps inferiors a l'any.  
Quan es tracte de cursos de duració inferior a la mínima prevista en l'apartat 7.3.5.a), la puntuació vindrà donada per la suma del còmput d'hores i/o assistència dels mateixos.  
Els cursos organitzats i impartits per l'Ivasp, realitzats amb anterioritat a la data d'entrada en vigor de la Resolució de la Direcció General d'Interior, de 24 de març de 1995, sobre cursos de formació impartits per l'Ivasp (10 d'abril de 1995), així com els realitzats pel Ministeri d'Interior, o altres ministeris o conselleries relacionats amb la funció policial o organismes anàlegs, escoles de policia de les corporacions locals o de comunitats autònomes ambdues expressament reconegudes per l'Ivasp, es valoraran en tot cas amb la puntuació corresponent al diploma d'assistència.  
Els cursos bàsics de formació inicial i els cursos de capacitació no seran objecte de valoració.  
Els cursos de dispensa en un grau del requisit de titulació es puntuaran, si és el cas, com a cursos amb diploma d'assistència. No seran puntuables si ja es van tindre en compte a efectes de titulació acadèmica per a promoció interna.  
8.2 Qualificació de les proves.  
En les proves psicotècniques i el reconeixement mèdic, els aspirants seran qualificats pel tribunal d'aptes o no aptes, a la vista dels informes o certificats emesos pels assessors especialistes o facultatius corresponents.  
L'orde de prioritat per a l'adjudicació de places vindrà donat per la qualificació definitiva, que serà el resultat de la puntuació total obtinguda en la valoració de mèrits.  
En cas d'igualtat, es resoldrà en atenció a la major puntuació obtinguda en l'apartat de formació i, de persistir, caldrà ajustar-se a la suma obtinguda en els apartats d'antiguitat i grau. Posteriorment, de mantindre's l'empat, s'acudirà als mèrits específics. Si així i tot persistira, es dirimirà atenent els cognoms dels aspirants afectats, per aplicació de l'orde alfabètic, que s'iniciarà per la lletra N, determinada en el sorteig realitzat en el seu dia (Butlletí Oficial de la Província d'Alacant, 6 d'abril de 2006).  
8.3 Publicitat de la baremació de mèrits i de les qualificacions.  
Una vegada baremats els mèrits, el tribunal exposarà al públic la puntuació obtinguda pels aspirants en la fase de concurs, perquè durant els deu dies hàbils següents, formulen les al·legacions o sol·liciten les esmenes que estimen pertinents amb relació a la baremació.  
Les qualificacions es faran públiques el mateix dia en què s'acorden, en el tauler d'anuncis del Servici de Recursos Humans.  
Novena. Relació d'aprovats, presentació de documents, nomenament i presa de possessió  
9.1. Relació d'aprovats.  
Resoltes les possibles al·legacions i esmenes, si n'hi haguera, el tribunal dictarà una resolució fixant la relació definitiva d'aspirants aprovats, per orde de puntuació, i estos no podran sobrepassar el nombre de places convocades, i elevarà l'esmentada relació a la Presidència de la Corporació, perquè, prèvia presentació pels interessats de la preceptiva documentació, atorgue els corresponents nomenaments. Al mateix temps remetrà a la dita autoritat l'acta de l'última sessió, en la qual hauran de figurar, per orde de qualificació, tots els opositors que havent superat totes les proves, excediren del nombre de places convocades.  
9.2 Presentació de documents.  
Els opositors proposats presentaran en la Secció de Personal de l'ajuntament, en el termini de 20 dies naturals, comptats des de la publicació de la qualificació definitiva, els documents acreditatius de reunir les condicions que per a prendre part en esta convocatòria s'exigeixen en la base Segona i que són:  
9.2.1. Certificat de servicis prestats en l'ajuntament d'origen, com a funcionari de carrera amb la plaça d'agent de l'escala bàsica de policia local durant 2 anys com a mínim.  
9.2.2. Còpia del DNI, acompanyada de l'original per a la seua compulsa.  
9.2.3. Declaració jurada de no haver sigut separat, per expedient disciplinari, del servici de qualsevol administració o ocupació pública.  
Així mateix presentaran declaració de compatibilitat de no percebre havers passius.  
9.2.4. Còpia compulsada dels permisos que habiliten per a la conducció de vehicles automòbils i motocicletes destinades al servici d'urgències o emergències.  
9.3. Pèrdua del dret al nomenament.  
Quan algun o alguns dels aspirants aprovats renunciaren a continuar en el procés de selecció, o en siguen exclosos per no tindre algun dels requisits exigits, no presentar la documentació o per falsedat d'esta, s'anul·laran les seues actuacions , i això sense perjuí de la responsabilitat en què, si és el cas, pogueren haver incorregut. El tribunal podrà proposar, llavors, la inclusió en la relació d'aprovats el mateix nombre d'aspirants que hagen superat les proves realitzades que el d'exclosos per l'anteriors causes.  
9.4. Nomenament, cessament correlatiu i presa de possessió.  
9.4.1. Les persones anomenades cessaran, a tots els efectes, en els llocs de treball que ocupaven, i prendran possessió en la plaça obtinguda dins dels 15 dies següents al moment de cessament en l'ajuntament de procedència, que haurà d'efectuar-se dins dels 5 dies hàbils següents a la data de la publicació de la resolució del concurs.  
De no prendre possessió en el termini assenyalat quedaran en la situació de cessants.  
9.4.2. El còmput dels terminis de cessament i presa de possessió, s'iniciarà quan finalitzen els permisos o llicències que, si és el cas, hagen sigut concedits als interessats. A este efecte els aspirants aprovats traslladaran, per escrit, tals permisos o llicències a l'ajuntament convocant, que podrà acordar, mitjançant una resolució motivada la suspensió del seu gaudi.  
9.4.3. L'ajuntament de procedència podrà ajornar el cessament en el mateix dels funcionaris que hagen obtingut plaça per mobilitat en un altre distint, mitjançant una resolució motivada, quan concórreguen necessitats del servici, i per un període de temps no superior a 20 dies hàbils, la qual cosa comunicarà a l'ajuntament convocant.  
9.4.4. A tots els efectes, el termini que medie entre el cessament i la presa de possessió es considerarà com de servici actiu. En conseqüència i pel que fa al mèrit de percepcions econòmiques durant el termini de possessió, caldrà ajustar-se al que disposa la disposició addicional del Decret 88/2001, de 24 d'abril.  
9.5. Efectes del cessament i de la presa de possessió.  
9.5.1. Les persones anomenades s'integraran plenament, en el nou ajuntament, que queda subrogat en els drets que tingueren reconeguts de grau i antiguitat. El personal anomenat se sotmetrà al règim estatutari d'aplicació a la nova corporació, en la qual queden en situació de servici actiu.  
9.5.2. Els funcionaris que ocupen llocs oferits per mobilitat cessaran, a tots els efectes com a funcionaris en l'ajuntament de procedència.  
Desena. Incidències   
El tribunal queda facultat per a resoldre els dubtes que es presenten i prendre els acords necessaris per al bon orde del concurs, en tot allò no previst en estes bases.  
Onzena. Facultat de l'alcaldia   
El senyor alcalde, degudament facultat per a això, adoptarà les resolucions pertinents respecte a l'admissió d'aspirants, publicació d'anuncis i la resta de tràmits que procedisquen.  
Dotzena. Impugnacions  
La convocatòria i les seues bases i tots els actes administratius que se'n deriven i de les actuacions del tribunal, podran ser impugnats pels interessats en els casos i en la forma previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (modificada per Llei 4/1999, de 13 de gener).  
Concretament, contra les qualificacions del tribunal, exclosa la valoració de mèrits pròpiament dita (el règim d'al·legacions i de la qual esmenes es contempla en la Base 8.3), a partir de la seua publicació, els aspirants podran presentar:  
. Dins del termini de 48 hores, les reclamacions o al·legacions que estimen oportunes, que seran resoltes pel propi tribunal.  
. Dins del termini d'1 mes, recurs d'alçada, que serà resolt pel president de la corporació.  
Tretzena. Legislació aplicable  
En tot allò no previst en les presents bases, caldrà ajustar-se al que disposa la Llei 30/1984, de 2 d'agost, de Mesures per a la Reforma de la Funció Pública; en el Reial Decret 364/1995, de 10 de març, pel qual s'aprova el Reglament General d'Ingrés del Personal al Servici de l'Administració de l'Estat; Llei 6/1992, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana; Decret 88/2001, de 24 d'abril, del Govern Valencià, pel qual s'estableixen les bases i criteris generals uniformes per a la selecció, promoció i mobilitat de totes les escales i categories de les policies locals i auxiliars de Policia Local de la Comunitat Valenciana, i normativa de desplegament; Decret 33/1999, de 9 de març, del Govern Valencià; i Orde del 20 de gener de 2000, del conseller de Justícia i Administracions Públiques, pel qual s'aproven els barems generals d'aplicació als concursos de mèrits per a la provisió de llocs de treball.  
Proves d'accés a places d'agents de la policia local.  
Torn de mobilitat.  
Annex I  
Quadre d'exclusions mèdiques.  
1.Obesitat o primor manifesta que dificulten o incapaciten per a l'exercici del lloc de treball.  
2.Ull i visió.  
2.1 Agudesa visual amb correcció o sense, inferior als dos terços de la visió normal en ambdós ulls.  
2.2 Hemianopsia completa i absoluta.  
3.Oït i audició.  
Agudesa auditiva biaural, amb correcció o sense, que supose pèrdua entre 1.000 i 4.000 hertzios a 45 decibels.  
4.Aparell locomotor.  
Qualsevol patologia òssia d'extremitats que produïsquen retraccions o limitacions funcionals de causa muscular o articular.  
5.Aparell digestiu.  
Qualsevol procés digestiu que a juí del facultatiu mèdic, dificulte de forma important l'exercici del lloc de treball.  
6.Aparell cardiovascular.  
Hipertensió arterial mal controlada, no havent de sobrepassar les xifres en repòs els 170 mn/hg en pressió sistólica i els 95 mn/hg en pressió diastòlica: a juí del facultatiu mèdic, es podrà repetir la prova quan concórreguen circumstàncies que així ho aconsellen.  
Varius ulceroses. Tromboflebitis. Insuficiència cardíaca severa. Hipertròfia ventricular esquerra descompensada. Infart de miocardi.  
7.Aparell respiratori.  
La bronquiopatía crònica obstructiva. El pneumotòrax espontani (en més d'una ocasió).  
8.Sistema nerviós.  
Epilèpsia, alcoholisme i toxicomania.  
9.Pell i fàneres.  
Cicatrius que produïsquen limitacions funcionals.  
10.Altres processos patològics.  
Malalties immunològiques sistemàtiques. Intoxicacions cròniques. Hemopaties greus.  
11.I qualsevol procés patològic que, a juí del facultatiu mèdic, limite o incapacite l'aspirant per al lloc de treball a què s'opta.  
Elx, 7 de novembre de 2006.. El tinent d'alcalde d'Organització, Recursos Humans i Qualitat: Carlos Gonsálbez Arnau.